Գործակալ Քարթեր (ֆիլմ)

«**Գործակալ Քարթեր**» (), Marvel Comics-ի կերպար Փեգի Քարթերի մասին կարճամետրաժ ֆիլմ։ Marvel One-Shots-ի չորրորդ կարժամետրաժ ֆիլմը։ Ֆիլմի ռեժիսորը Լուիս Դ'Էսպոզիտոն է, իսկ սցենարիստը Էրիկ Փիրսոնը։ Գլխավոր դերում խաղացել է Հեյլի Էթվելը։ Երկրորդ համաշխարհային պատերազմի ավարտից հետո Փեգի Քարթերը աշխատում է Ռազմավարական գիտական պահեստում (ՌԳՊ) և մենակ է մեկնում առաքելության։

Կարճամետրաժ ֆիլմը թողարկվել է «Երկաթե մարդը 3» ֆիլմի թվային հրատարակություններում և արժանացել քննադատների դրական արձագանքներին։ Ֆիլմն արժանացել է «Golden Reel Awards» մրցանակին։ Շուտով ABC հեռուստաալիքը պատվիրել է «Գործակալ Քարթեր» հեռուստասերիալը, որը հեռարձակվել է 2015 թվականի հունվարից մինչև 2016 թվականի մարտը։

## Սյուժե
Կարճամետրաժ ֆիլմի գործողությունները տեղի են ունենում «Առաջին վրիժառուն» ֆիլմի իրադարձություններից մեկ տարի անց։ Փեգի Քարթերն աշխատում է Ռազմավարական գիտական ​​​​պահեստում (ՌԳՊ)՝ սեքսիստական ​​​​հասարակության ժամանակաշրջանում: Նա աշխատում է որպես տվյալների մշակող և կոդերի վերծանող։ Նրա ղեկավարը՝ գործակալ Ջոն Ֆլինը, մի քանի տղամարդ գործակալների է ուղարկում առաքելության՝ խորհրդավոր «Զոդիակ» կազմակերպությունը հայտնաբերելու։ Գիշերը գրասենյակում Փեգին հեռախոսով ստանում է «Զոդիակի» գտնվելու վայրի կոորդինատները։ Առաքելությունը պահանջում է 3-5 գործակալ, բայց Փեգին մտադիր է մենակ գնալ։ Մի քանի պահակների հետ կռվելուց հետո Քարթերին հաջողվում է ստանալ «Զոդիակի» շիճուկը։ Հաջորդ օրը Ֆլինը Քարթերին նախատում է անհնազանդության համար։ Հովարդ Սթարքի հետ հեռախոսազրույցից հետո Ֆլինը հայտնում է, որ Փեգիին հրավիրել են «*S.H.I.E.L.D*.» կազմակերպությունը ղեկավարելու։

Հետտիտրային տեսարանում Դում-Դում Դուգանը և Հովարդ Սթարքը հիանում են բիկինի հագած կանանցով։

## Դերասաններ
* Հեյլի Էթվել՝ Փեգի Քարթեր
* Բրեդլի Ուիթֆորդ|՝ Ջոն Ֆլին
* Դոմինիկ Կուպեր՝ Հովարդ Սթարք
* Նիլ ՄակԴոնաֆ՝ Տիմոտի Դում-Դում Դուգան
* Քրիս Էվանս՝ Սթիվ Ռոջերս՝ Կապիտան Ամերիկա
* Շեյն Բլեք՝ զանգահարող

## Ստեղծում
2011 թվականի օգոստոսին Marvel Studios-ը հայտարարել է, որ մի քանի կարճամետրաժ ֆիլմեր, որոնք հայտնի են նաև որպես «Marvel One-Shots» թողարկվում են «direct-to-video» ձևաչափով։ «Սա զվարճալի միջոց է նոր կերպարների և գաղափարների հետ փորձարկումներ անելու համար։ Բայց ավելի կարևոր է, որ դա Marvel-ի կինեմատոգրաֆիական տիեզերքը ընդլայնելու միջոց է», - ասել է պրոդյուսեր Բրեդ Վինդերբաումը։ Կարճամետրաժ ֆիլմի գաղափարներից մեկը Փեգի Քարթերի մասին սփին-օֆֆն է եղել, որի գործողությունները տեղի են ունեցել «Կապիտան Ամերիկա։ Առաջին վրիժառուն» ֆիլմից հետո։

Կարճամետրաժ ֆիլմի ռեժիսոր է նշանակվել «Marvel Studios»-ի համանախագահ Լուիս Դ'Էսպոզիտոն։ Նախկինում նա նկարահանել է նախորդ «Նմուշ 47» կարճամետրաժ ֆիլմը։ Սցենարիստի դերում հաստատվել է Էրիկ Փիրսոնը՝ «One-Shots» կոմիքսի հեղինակը։ «Գործակալ Քարթերի» բյուջեն երկու անգամ գերազանցել է «Նմուշ 47»-ի բյուջեն։ Հեյլի Էթվելը համաձայնվել է մասնակցել նախագծին «Նմուշ 47»ը դիտելուց հետո: Դերասանուհին նաև հետաքրքրվել է բացահայտել իր հերոսուհու՝ Փեգի Քարթերի ներուժը։ Էթվելը հնարքները փորձել է երեք օր շարունակ։

«Գործակալ Քարթերը» նկարահանվել է հինգ օր։ Որպես բեմադրող-նկարիչ ներգրավվել է Գաբրիել Բերիսթեյնը։ Նկարահանումների համար օգտագործվել են երկու տեսախցիկներ՝ երկու հին օբյեկտիվներով (մեկը՝ գիշերային, մյուսը՝ ցերեկային), որոնք ըստ Դ'Էսպոզիտոյի՝ 1940-ականների ժամանակաշրջանին ավելի ժամանակակից տեսք են հաղորդել։ Էքշն տեսարանների համար օգտագործվել են օպերատորական բեռնասայլակ և Steadicam։ Կարճամետրաժ ֆիլմում օգտագործվել են 1940-ականների Նյու Յորքի վիզուալ էֆեկտների կադրեր «Առաջին վրիժառուն» ֆիլմից։ Քարթերի «ատրճանակով դռանը կրակելու» տեսարանը և շիճուկը պահպանող ավազակի հետ վերջին կռիվը ստեղծվել են համակարգչային գրաֆիկայով։ 2013 թվականի սկզբին Marvel-ը դիմել է «Perception»-ին՝ բացման և փակման տիտրերը ստեղծելու համար։ Վերջնական 2D տեսարանը ստեղծելու համար նկարիչները համատեղել են 2D և 3D անիմացիաները։

Կոմպոզիտորը Քրիստոֆեր Լեներցն է, որը նախկինում աշխատել է Դ'Էսպոզիտոյի հետ «Նմուշ 47»-ի վրա։ Դ'Էսպոզիտոն փորձել է գտնել երաժշտություն, որը կհամապատասխաներ ֆիլմի մթնոլորտին։ Այսպիսով, նա որպես օրինակ առաջարկել է Ջոնի Ռիվերսի «Secret Agent Man» ստեղծագործությունը, չնայած այն հանգամանքին, որ երգը թողարկվել է 1960-ականներին։ Լուիսի կարծիքով՝ Լեններցը վերստեղծել է այնպիսի բլոկբասթերների մթնոլորտ, ինչպիսին է Ջեյմս Բոնդը:

## Ելք և քննադատություն
«Գործակալ Քարթերը» առաջին անգամ ցուցադրվել է 2013 թվականի Սան Դիեգոյի Comic-Con-ում։ Ֆիլմը թվային տարբերակով թողարկվել է 2013 թվականի սեպտեմբերի 3-ին՝ «Երկաթե մարդ 3»-ի հետ միասին, իսկ Blu-ray տարբերակով՝ սեպտեմբերի 24-ին։ Կարճամետրաժ ֆիլմն ընդգրկվել է նաև «Marvel Cinematic Universe: Phase Two Collection» հավաքածուի մեջ, որում ներառված են կինեմատոգրաֆիական տիեզերքի երկրորդ փուլի նկարները և Marvel One-Shots-ի մյուս ֆիլմերը։

«Total Film»-ից Ռոզի Ֆլետչերը նշել է, որ Comic-Con-ի այցելուները լավ են արտահայտվել կարճամետրաժ ֆիլմի մասին և բարձր է գնահատել Էթվելի դերասանական խաղը։ Նրա կարծիքով՝ շարքը ունեցել է ապշեցուցիչ տեսք և սքանչելի էքշն-տեսարաններ։ CraveOnline-ի քննադատ Էնդի Հանսակերը ֆիլմը գնահատել է 10-ից 8.5 միավոր՝ գրելով, որ ֆիլմը Քարթերին պարգևել է այն «հեռացման երեկույթը», որին նա արժանի է եղել։ IGN պորտալի սյունակագիր Սքոթ Քոլուրան Էթվելին անվանել էր սուպերհերոս, որին հեռուստադիտողները երկար ժամանակ սպասել են։ «Movie Ramblings» կայքի խմբագիր Քոլին Միլլերը ֆիլմը անվանել է լավագույնը «Marvel One-Shots»-ի շարքում՝ նշելով Դ'Էսպոզիտոյի սրամիտ սցենարը և ռեժիսուրան։ Ըստ «Flickering Myth»-ի՝ անհավանական կամեոները և հետտիտրային տեսարանը պետք է ժպիտ առաջացնեն բոլորի դեմքին։ «Գործակալ Քարթերը» ցույց է տալիս, թե որքան նվիրված է «Marvel»-ը սեփական տիեզերքի ընդլայնմանը։

Կարճամետրաժ ֆիլմը «Golden Reel» մրցանակաբաշխության ժամանակ արժանացել է «Լավագույն ձայնային և երաժշտական ​​մոնտաժ. Direct to Video — Live Action» մրցանակին։

## Հեռուստասերիալ
Կարճամետրաժ ֆիլմից ոգեշնչված՝ 2014 թվականի մայիսի 8-ին ABC-ի կողմից պատվիրվել է «Գործակալ Քարթեր» հեռուստասերիալը: Առաջին եթերաշրջանի պրեմիերան տեղի է ունեցել 2015 թվականի հունվարի 6-ին: Դոմինիկ Կուպերը և Նիլ Մաքդոնաֆը վերադարձել են համապատասխանաբար Հովարդ Սթարքի և Դում-Դում Դուգանի դերերին։ Դ'Էսպոզիտոն նկարահանել է առաջին սերիան, իսկ Լեններցը զբաղվել է երաժշտությամբ։ Հեռուստասերիալը ստեղծվել են Քրիստոֆեր Մարկուս և Սթիվեն ՄաքՖիլին՝ «Կապիտան Ամերիկա» ֆիլմերի ստեղծողների կողմից։ Տարա Բաթերսը, Միշել Ֆազեկասը և Քրիս Դինգեսը եղել են շոուրաններներ։ Սերիալը պատմում է Փեգի Քարթերի մասին, որը աշխատում է ՌԳՊ-ում և Սթարքի համար կատարում է գաղտնի առաքելություններ։ 2015 թվականի մայիսի 7-ին շոուն երկարաձգվել է երկրորդ եթերաշրջանով։ Հաջորդ տարի «Գործակալ Քարթերը» պաշտոնապես փակվել է։

## Ծանոթագրություններ